จับคาโรงแรมดัง 2มาเฟีย หนีมากบดานไทย
ส่งคนถล่มบ.คู่แข่งที่อินเดีย ตายเจ็บอื้อ-หักธุรกิจ4พันล.,ตม.บุกจับมาเฟียชาวอินเดียระดับหัวหน้าใหญ่ พร้อมสมุนมือขวาคาโรงแรมชื่อดังกลางกรุง ผบช.ตม.เผยเป็นผู้มีอิทธิพลคุมท่าเรือภาคตะวันออกแดนภารตะ มีมือปืนเกินครึ่งร้อย ทั้งคู่ถูกศาลสูงอินเดียออกหมายจับ หลังจ้างวานมือสังหารก่อเหตุปาระเบิดและยิงผู้บริหารบริษัทโลจิสติกส์คู่แข่งเสียชีวิตและมีผู้ได้รับบาดเจ็บ เนื่องจากขัดแย้งธุรกิจขนส่งทางบกทางน้ำมูลค่ากว่า 4,000 ล้านบาท โดยเจ้าหน้าที่ยกเลิกพาสปอร์ตขึ้นแบล็กลิสต์ประสานทางการอินเดียรับตัวกลับไปดำเนินคดี,สำนักงานตรวจคนเข้าเมืองบุกจับบิ๊กมาเฟียแดนโรตีหนีคดีมากบดานในไทย เปิดเผยขึ้นเมื่อเวลา 11.00 น. วันที่ 25 ธ.ค. พล.ต.ท.ณัฐธร เพราะสุนทร ผบช.สตม. พ.ต.อ.บรรลือศักดิ์ ขลิบเงิน รองผบก.สส.สตม. พ.ต.ต.ระลึก อินทรรัศมี สว.กก.2 บก.สส. สตม. นำกำลังเจ้าหน้าที่ กก.2บก.สส.สตม. จับกุมนายมาหิมานนาดา มิสรา อายุ 63 ปี ชาวอินเดีย และนายบาซานตา คูมา เบล อายุ 69 ปี ชาวอินเดีย ผู้ต้องหาตามหมายศาลสูงประเทศอินเดีย ข้อหาสมรู้ร่วมคิดฆ่าผู้อื่นโดยเจตนา ใช้และครอบครองอาวุธปืน โดยผิดกฎหมาย ใช้และครอบครองวัตถุระเบิด จับทั้งคู่ได้บริเวณลานจอดรถโรงแรมอมารี วอเตอร์เกท ถนนเพชรบุรี แขวงถนนพญาไท เขตราชเทวี กทม.,พล.ต.ท.ณัฐธรเปิดเผยว่า นายมาหิมานนาดา มิสรา เป็นหัวหน้ามาเฟียใหญ่ คุมท่าเรือพาราดิส ตั้งอยู่ทางภาคตะวันออกของประเทศอินเดีย มีมือปืนในสังกัดไม่ต่ำกว่า 50 คน และนายบาซานตา คูมา เบล เป็นคนสนิท เมื่อวันที่ 26 ต.ค.59 ทั้งคู่เกี่ยวข้องกับกรณีมีมือสังหารก่อเหตุใช้ปืนยิง และขว้างระเบิดใส่นายมาเฮนดรา ซาวาน ผู้บริหารบริษัท ซีเวย์แอนด์โลจิสติกส์ จำกัด เสียชีวิตและมีผู้บาดเจ็บ สาเหตุเพราะขัดแย้งเรื่องพื้นที่ท่าเรือ การขนส่งทางน้ำ และการกระจายสินค้าทางบก เนื่องจากบริษัทของผู้ตายเข้ามาแข่งขันทางธุรกิจในท่าเรือ ที่มีผลกำไรมูลค่ากว่า 4,000 ล้านบาท กลายเป็นข่าวโด่งดังมากในประเทศอินเดีย ทางการอินเดียจับกุมมือปืนและมือระเบิดได้ ให้การซัดทอดว่าผู้ต้องหาทั้ง 2 คน เป็นผู้จ้างวาน ผู้ต้องหาหลบหนีออกจากอินเดียไปประเทศเนปาล จากนั้นเดินทางเข้ามาประเทศไทย เมื่อวันที่ 20 ธ.ค.59 ประเภทวีซ่านักท่องเที่ยว 15 วัน ได้รับอนุญาตให้อยู่ในราชอาณาจักรถึงวันที่ 3 ม.ค.60 ทางการอินเดียประสานข้อมูลมาจึงสั่งการให้ พ.ต.อ.บรรลือศักดิ์ นำกำลังเข้าจับกุม,ผบช.สตม.กล่าวด้วยว่า จากการสืบสวนทราบว่ายังมีลูกน้องติดตามเข้ามาในไทยอีก 4-5 คนแต่ไม่มีหมายจับ ส่วนนายมาหิมานนาดา มิสรา และนายบาซานตา คูมา เบล เจ้าหน้าที่จะดำเนินการยกเลิกหนังสือเดินทาง เพิกถอนการอนุญาตให้อยู่ในราชอาณาจักร ตาม พ.ร.บ.คนเข้าเมือง เนื่องจากมีพฤติ– การณ์เป็นที่น่าเชื่อว่าเป็นบุคคลที่เป็นภัยสังคม หรือจะก่อเหตุร้ายให้เกิดอันตรายต่อความสงบสุข และความปลอดภัยของประชาชน หรือความมั่นคงแห่งราชอาณาจักร หรือบุคคลซึ่งเจ้าหน้าที่รัฐบาลต่างประเทศได้ออกหมายจับ พร้อมทั้งบันทึกเป็นบุคคลต้องห้าม (Black list) ห้ามเข้าประเทศไทย และประสานทางการอินเดียรับตัวไปดำเนินคดีตามกฎหมาย
ตม.บุกจับมาเฟียชาวอินเดียระดับหัวหน้าใหญ่ พร้อมสมุนมือขวาคาโรงแรมชื่อดังกลางกรุง ผบช.ตม.เผยเป็นผู้มีอิทธิพลคุมท่าเรือภาคตะวันออกแดนภารตะ มีมือปืนเกินครึ่งร้อย ทั้งคู่ถูกศาลสูงอินเดียออกหมายจับ หลังจ้างวานมือสังหารก่อเหตุ
จับมาเฟียชาวอินเดีย,โรงแรมอมารี วอเตอร์เกท,มาหิมานนาดา มิสรา,บาซานตา คูมา เบล,ข่าวหน้า1